Hindi News

Local

Punjab

Amritsar

Guru Nanak Dev 550th Birth Anniversary, 2 Men Caught With Suspected Chemical On Border

पाकिस्तान गए श्रद्धालुओं में से 2 अफीम लेकर लौटे भारत, बीएसएफ और कस्टम विभाग ने धरा

10 महीने पहले



कॉपी लिंक

बरामद किया गया संदिग्ध पदार्थ।

6 नवंबर को 10 दिन के वीजा पर पाकिस्तान स्थित गुरु धामों पर माथा टेकने गया था 2200 श्रद्धालुओं का जत्था

गुरुवार को अटारी बॉर्डर पर पकड़े गए दो सिख लोग फाजिल्का जिले के गांव झूरड़ खेड़ा के रहने वाले

वीजा लगवाने वाली संस्था अंतरराष्ट्रीय भाई मर्दाना यादगारी कीर्तन दरबार सोसायटी ने की निंदा

अमृतसर. गुरु नानक देव जी के 550वें प्रकाशोत्सव के मौके पर पाकिस्तान के गुरुघरों में माथा टेकने गए दो श्रद्धालु वापसी में अपने साथ अफीम लेकर आए हैं। अटारी-वाघा सीमा पर चेकिंग के दौरान 600 ग्राम काले रंग का संदिग्ध पदार्थ (जिसे अफीम भी कहा जा रहा है) को कब्जे में एजेंसियाें ने जांच की प्रक्रिया शुरू कर दी है। हालांकि लैब की रिपोर्ट आए बिना किसी भी नतीजे पर पहुंच पाना मुश्किल है, लेकिन इन श्रद्धालुओं का वीजा लगवाने वाली फिरोजपुर की धार्मिक संस्था भाई मर्दाना यादगारी कीर्तन दरबार सोसायटी ने इसे अफीम बताते हुए इसकी निंदा की है।



मिली जानकारी के अनुसार गुरु नानक देव जी के 550वें प्रकाशोत्सव के मौके पर गुरुओं के इतिहास से जुड़ी पावन धरती पर विभिन्न गुरुघरों में माथा टेकने के लिए 6 नवंबर को 2200 श्रद्धालुओं का जत्था पाकिस्तान गया था। ये लोग 10 दिन के वीजा पर पाकिस्तान गए थे। गुरुवार सुबह वापसी में दो श्रद्धालुओं को बीएसएफ और कस्टम विभाग ने धर-दबोचा। दरअसल इनसे 600 ग्राम काले रंग का संदिग्ध पदार्थ बरामद किया गया है। आशंका जताई जा रही है कि यह संदिग्ध पदार्थ अफीम भी हो सकता है।



जांच के घेरे में आए इन दोनों लोगों की पहचान फाजिल्का जिले के गांव झूरड़ खेड़ा के रहने वाले बलदेव सिंह पुत्र सोहन और जरनैल सिंह पुत्र बाज सिंह के रूप में हुई है। दोनों ही सिख समुदाय से ताल्लुक रखते हैं। पूछताछ में इन दोनों ने कहा कि यह अफीम नहीं, बल्कि शिलाजीत है और इसे ननकाना साहिब से खरीदा गया था। किसी ने कहा था कि पाकिस्तान में शिलाजीत भारत से सस्ता मिलता है तो हमने 5 हजार रुपए का खरीद लिया। हमें नहीं पता कि यहां हमें क्यों रोका गया।



इस बारे में कस्टम विभाग से बात की गई तो एक अधिकारी का कहना था कि यह शिलाजीत लग रहा है, लेकिन सच्चाई क्या है, इस बात का पता जांच के बाद ही चल सकेगा। पूछताछ जारी है, जिसके बाद इन्हें थाना घरिंडा पुलिस के हवाले कर दिया जाएगा। साथ ही बरामद की गई संदिग्ध चीज का सैंपल लेकर टेस्टिंग के लिए लैब में भेज दिया गया है। जब तक इसकी टेस्टिंग रिपोर्ट नहीं आ जाती, तब तक कुछ भी कह पाना गलत होगा।



दूसरी ओर गुरु धामों की यात्रा के लिए सिख श्रद्धालुओं का पाकिस्तान वीजा लगवाने वाली संस्था भाई मर्दाना यादगारी कीर्तन दरबार सोसायटी ने इस पूरे प्रकरण की निंदा की है। संस्था की तरफ से जारी बयान में साफ कहा गया है कि पाकिस्तान गए जत्थे में से दो व्यक्तियों से वापसी के दौरान अफीम पकड़ी गई है। सोसायटी इस बात का विरोध करती है।







